CELEX: 32010D0256
Language: ro
Date: 2010-04-30 00:00:00
Title: 2010/256/: Decizia Comisiei din 30 aprilie 2010 de modificare a Deciziei 92/216/CEE privind publicarea listei autorităților de coordonare a competițiilor de ecvidee [notificată cu numărul C(2010) 2630] (Text cu relevanță pentru SEE)

5.5.2010   
            
            
               RO
            
            
               Jurnalul Oficial al Uniunii Europene
            
            
               L 112/8
            
         DECIZIA COMISIEI
   din 30 aprilie 2010
   de modificare a Deciziei 92/216/CEE privind publicarea listei autorităților de coordonare a competițiilor de ecvidee
   [notificată cu numărul C(2010) 2630]
   (Text cu relevanță pentru SEE)
   (2010/256/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 90/428/CEE a Consiliului din 26 iunie 1990 privind schimburile de cai pentru concursuri și stabilirea condițiilor de participare la aceste concursuri (1), în special articolul 4 alineatul (3),
   întrucât:
   
               (1)
            
            
               Directiva 90/428/CEE stabilește condițiile care reglementează schimburile de cai pentru concursuri și condițiile care reglementează participarea acestor cai la respectivele concursuri. În special articolul 4 alineatul (2) prevede posibilitatea ca statele membre să rezerve, prin intermediul organismelor oficial aprobate sau recunoscute în acest sens, un anumit procent din valoarea câștigurilor sau profiturilor care se pot acumula din anumite concursuri sau tipuri de concursuri menționate în articolul respectiv, în vederea protejării, promovării și îmbunătățirii creșterii cailor.
            
         
               (2)
            
            
               În conformitate cu articolul 1 alineatul (2) din Decizia 92/216/CEE a Comisiei din 26 martie 1992 privind culegerea datelor referitoare la competițiile de ecvidee în conformitate cu articolul 4 alineatul (2) din Directiva 90/428/CEE a Consiliului (2), statele membre comunică Comisiei numele și adresa autorității de coordonare desemnate pentru culegerea datelor necesare privind concursurile și distribuirea fondurilor, astfel cum se prevede la articolul 4 alineatul (2) din Directiva 90/428/CEE, în scopul publicării de către Comisie.
            
         
               (3)
            
            
               Directiva 2008/73/CE a Consiliului din 15 iulie 2008 de simplificare a procedurilor de întocmire a listelor și publicare a informațiilor în domeniul veterinar și zootehnic (3) a modificat, printre altele, articolul 4 alineatul (2) din Directiva 90/428/CEE, impunând statelor membre obligația de a face disponibile informațiile create sub responsabilitatea lor.
            
         
               (4)
            
            
               În conformitate cu articolul 4 alineatul (2) din Directiva 90/428/CEE, în prezent, fiecărui stat membru îi revine responsabilitatea de a informa celelalte state membre și publicul cu privire la utilizarea posibilităților menționate la articolul 4 alineatul (2) prima liniuță din directiva respectivă și la criteriile de distribuire a fondurilor menționate la articolul 4 alineatul (2) a doua liniuță.
            
         
               (5)
            
            
               La fel ca în alte domenii ale legislației Uniunii Europene în care Directiva 2008/73/CE a introdus proceduri de informare bazate pe site-urile web, se consideră necesar ca statele membre și publicul să fie sprijinite de Comisie pentru a avea acces la astfel de informații, aceasta creând un site web pe care statele membre pot să adauge un link către site-ul lor web național.
            
         
               (6)
            
            
               Statele membre ar trebui să dispună de timp suficient pentru crearea site-urilor lor web naționale. Prin urmare, modificările introduse prin prezenta decizie ar trebui să se aplice de la 1 mai 2010.
            
         
               (7)
            
            
               Prin urmare, Decizia 92/216/CEE ar trebui modificată în consecință.
            
         
               (8)
            
            
               Măsurile prevăzute în prezenta decizie sunt conforme cu avizul Comitetului zootehnic permanent,
            
         ADOPTĂ PREZENTA DECIZIE:
   Articolul 1
   Articolul 1 alineatul (2) din Decizia 92/216/CEE se înlocuiește cu următorul text:
   
      „(2)   Fiecare stat membru pune, pe un site web, la dispoziția Comisiei, a celorlalte state membre și a publicului, numele și adresa autorității de coordonare desemnate în conformitate cu alineatul (1).
      (3)   Pentru a ajuta statele membre să facă disponibile aceste informații, Comisia creează un site web pe care fiecare stat membru adaugă un link către site-ul său înființat în conformitate cu alineatul (2).
      Statele membre comunică aceste linkuri Comisiei până cel târziu 30 aprilie 2010.”
   
   Articolul 2
   Prezenta decizie se aplică de la 1 mai 2010.
   Articolul 3
   Prezenta decizie se adresează statelor membre.
   
      Adoptată la Bruxelles, 30 aprilie 2010.
      
         
            Pentru Comisie
         
         John DALLI
         
            Membru al Comisiei
         
      
   
   
      (1)  JO L 224, 18.8.1990, p. 60.
   
      (2)  JO L 104, 22.4.1992, p. 77.
   
      (3)  JO L 219, 14.8.2008, p. 40.